Dhuh Gusti, kawula nyuwun sih kawelasan Dalem tumrap para brayat Kristen kagungan Paduka. Para tiyang sepuh, lare-lare, bapa, ibu, garwa, lan semah, Paduka paringi berkah, satemah saged minangkani timbalan Paduka nelakaken katresnan suci ing tengahing jagad ingkang cengkar punika. Lantaran peladosan Sakramen Bojana Suci ingkang katindakaken dening Pasamuwan, mugi ndayani para kagungan Paduka lumampah ing margining katresnan, tuwin mancaraken kamulyaning Injil Suci. Kangge brayat ingkang nembe ngalami ruwer-rentenging gesang, mugi Paduka maringi pepadhan, murih sangsaya premana anggenipun mecaki margining kawilujengan. Kawula nyuwun dhuh Gusti, tinebahna brayat-brayat kagungan Paduka saking ngalamating perpisahan lan sesengitan, nanging cinelakna dhateng padhamen lan karukunan murih reja lan raharjaning tumitah. Kanthi mekaten, brayat-brayat Kristen dados brayat ingkang siyaga martosaken Injil amargi pitulungan Paduka, ingkang njalari kathah tiyang ngraosaken pakaryan kawilujengan.